Johann Ludwig Krebs

Johann Ludwig Krebs (1713–1780) var en tysk komponist og organist fra overgangen mellom seinbarokken og tidligklassisismen.


== Biografi ==
Krebs' far, Johann Tobias, var kantor og organist i Weimar, og gav sannsynligvis sønnen den første musikkundervisning. Etter morens død reiste resten av familien til Buttstädt i Thüringen, der faren fikk en organiststilling.
Juli 1726 ble Johann Ludwig elev ved Thomasskolen i Leipzig. I ni år var han venn, privatelev og notekopist hos skolens kantor, Johann Sebastian Bach. Ulike kilder bekrefter at Krebs var en førsteklasses organist, i tillegg spilte han lutt, cembalo og fiolin. Fra 1730 sang han også i koret. Krebs avsluttet Thomasskolen i 1735 og fikk et meget godt vitnemål av Bach. Deretter studerte Krebs filosofi i to år ved Universitetet i Leipzig.
Etter organiststillinger i Zwickau, Dresden og Zeitz, ble Krebs organist ved Fredrik IIIs hoff i Altenburg den 20. oktober 1756. I Altenburg disponerte han over et godt Trost-orgel. Han ble i denne posten til sin død 1. nyttårsdag 1780.
Johann Ludwig Krebs hadde syv barn. Alle hans tre sønner ble musikere.
Geografen og universalgeniet Johann Gottfried Gregorii regnet i 1744 Bach, Krebs og noen flere elever av Bach som de beste organistene i de tyske områdene.


== Verk ==

Tallrike komposisjoner etter Krebs er bevart og gjenutgitt på 1900-tallet. Han er mest kjent for sine orgelverker, men han skrev også tallrike vokalverk og andre instrumentalverk. Særlig i toccataene og fantasiene viser han en originalitet som er enestående for perioden.
Krebs skapte sin egen stil ved å kombinere elementer fra seinbarokken og den moderne galante stilen, og skrev musikk av høy kvalitet. Likevel var musikken han skrev gammeldags allerede i hans egen levetid: tidens musikksmak krevde klarhet og enkelhet, og Krebs' musikk ble regnet som for kompleks.

Orgelverk: Preludier, toccataer, fuger, fantasier, trioer, koralbearbeidelser
Vokalverk (delvis bevart): Noen kantater, motetter, arier, to magnificat, messe, Sanctus, oratorium
Instrumentalverk: trioer, sonater, sinfonias, konserter
Klaverstykker


== Sitater om Krebs ==
«Han var ikke bare en svært god organist, men også en produktiv komponist for orgel, klaver og av kirkemusikk. […] For å illustrere hvor dyktig han var sa tidens vittige musikkelskere: det er bare blitt fanget én kreps i bekken,»«Det mest fremragende musikalske talentet hadde likevel Johann Ludwig […] Forholdet Bach hadde til denne favoritteleven sin var spesielt fortrolig. Han beundret Krebs' musikalske prestasjoner og satte pris på hans dype kunnskaper […] Som orgelmester var han Bachs mest verdige elev, og etter Bach en av de største som har levd.»«Vi har hatt fornøyelsen av å høre ham her i 23 hele år [...] Selv som gammel mann viste han en ungdoms begeistring når han satt ved orgelet.»


== Referanser ==


== Kilder ==
(de) Philipp Spitta: «Krebs, Johann Ludwig». I Allgemeine Deutsche Biographie (ADB). Bind 17, Duncker & Humblot, Leipzig 1883, s. 96 f.
(de) Karl Tittel: «Krebs, Johann Ludwig.» I Neue Deutsche Biographie (NDB). Bind 12, Duncker & Humblot, Berlin 1980, ISBN 3-428-00193-1, s. 728 f. (digitalisering).


== Litteratur ==
Jean Horstman, The instrumental music of Johann Ludwig Krebs (avhandling), Boston University, 1959.
Gerhard Weinberger: Gesamtausgabe der Orgelwerke von Johann Ludwig Krebs, Breitkopf & Härtel 1985.


== Eksterne lenker ==
Relieff av Johann Ludwig Krebs i Bach-Salen i Altenburg Slott(bach-cantatas.com)
(en) Fritt tilgjengelige noter av Johann Ludwig Krebs i International Music Score Library Project


== Originaltekster til sitatene ==